b'\n_START_ARTICLE_\nGraden\n_START_SECTION_\nOpis\n_START_PARAGRAPH_\nGraden je listopadno drevo, ki zraste od 20 do 40 metrov visoko in spada v sekcijo Quercus rodi Quercus. Na videz je podoben dobu, s katerim si delita naravno rasti\xc5\xa1\xc4\x8de. Deblo gradna je mo\xc4\x8dno in dokaj ravno ter ima sivo skorjo, ki ostane prvih 20 let gladka, nato pa razpoka v navpi\xc4\x8dnih brazdah. Kro\xc5\xa1nja je ko\xc5\xa1ata in gosta ter pravilnih oblik. Listi so premenjalni in enostavni dolgi od 7 do 14\xc2\xa0cm in \xc5\xa1iroki od 4 do 8\xc2\xa0cm. Razdeljeni so na 5 do 8 listnih krp, pri odrasli rastlini pa so trdi in usnjati. Pri gradnu se listi, ki so v senci jasno lo\xc4\x8dijo od tistih, ki so na soncu. Sen\xc4\x8dni listi so ne\xc5\xbenej\xc5\xa1i in imajo ve\xc4\x8d klorofila in listnih re\xc5\xbe od son\xc4\x8dnih. Listi so po zgornji strani svetle\xc4\x8di in temno zeleni, po spodnji pa so svetlej\xc5\xa1i. Na veje so name\xc5\xa1\xc4\x8deni na pribli\xc5\xbeno 1\xc2\xa0cm dolgih pecljih. Cvetovi so enospolne ma\xc4\x8dice, iz katerih se v razvijejo plodovi - \xc5\xbeelod. Gradnov \xc5\xbeelod je dolg od 2 do 3\xc2\xa0cm in meri v premeru od 1 do 2\xc2\xa0cm. Plodovi so zdru\xc5\xbeeni s kapicami, rastejo pa v \xc2\xbbgrozdih\xc2\xab. Dozorijo v \xc5\xa1estih mesecih.\n_START_SECTION_\nPrimerjava z dobom\n_START_PARAGRAPH_\nOd doba (Quercus robur) se graden med drugim lo\xc4\x8di po dol\xc5\xbeini peclja listov in \xc5\xbeeloda. V naravi je graden bolj pogosta vrsta od cera tam, kjer je ve\xc4\x8d de\xc5\xbeja in je zemlja la\xc5\xbeja in manj namo\xc4\x8dena. Naravni hibridi med tema dvema drevesnima vrstama so v naravi dokaj pogosti in se imenujejo Quercus \xc3\x97 rosacea.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nGraden uspeva na dobro osu\xc5\xa1enih in bolj kamnitih tleh, po \xc4\x8demer je dobil svoje znanstveno ime, raz\xc5\xa1irjen pa je po prete\xc5\xbenem delu srednje in jugovzhodne Evrope vse do Anatolije. Razmno\xc5\xbeuje se s semeni, ki hitro vzkalijo. Les je mo\xc4\x8dan in ima lepo vidne letnice. Meja med spomladanskim in poletnim lesom, ta ima manj\xc5\xa1e \xc5\xbeile kot pomladanski, je zelo jasna. Gradnov les je izredno cenjen za izdelavo tramov, pohi\xc5\xa1tva, parketa, za izdelavo plovil in sodov.\n_START_SECTION_\nSimbolika\n_START_PARAGRAPH_\nGraden je nacionalni simbol Walesa, kjer mu pravijo tudi vali\xc5\xbeanski hrast.'